**אימרי קלמן** (נולד ב-17 ביוני 1986) הוא פעיל חברתי ישראלי, יו"ר משותף של אגודת הלהט"ב לשעבר. הוא יזם ואיש חיי הלילה בתל אביב שהקים מספר מועדונים בעיר.

קלמן נבחר על ידי המגזין דה-מרקר לנבחרת 40 הצעירים המבטיחים לשנת 2015, על פעילותו בתחום הפוליטיקה וחיי הלילה ובשנת 2016 נבחר על ידי האתר mako לאחד מ-40 האנשים המשפיעים על הקהילה הגאה בישראל.

קורות חייו
----------

קלמן נולד בחיפה והוא בנם הצעיר של דב קלמן וסילביה כהן, עולים מהולנד. בגיל מוקדם עבר עם משפחתו לכפר סבא. כשהיה בן 8, הוריו התגרשו ומאוחר יותר יצא אביו מהארון, וקודם לכן יצא סבו מהארון.

קלמן סיים את לימודיו במגמת תקשורת בתיכון ע"ש יצחק רבין. בצה"ל שירת כחמש שנים, במהלכן כיהן כקצין שלישות בגדוד שריון, מפקד צוות בהשלמה חיילית וקצין פיתוח כח אדם של פרויקט הצוללות בחיל הים.

בשנת 2017, התחתן עם בן זוגו מוחמד.. לאחר מספר שנים התגרשו. כיום נמצא בזוגיות עם מנכ"ל סוכנות הטיקטוק והמשפיענים toks, איתמר אביב.

קריירה עסקית
------------

בשנת 2009 היה קלמן שותף להקמה של חמישה עסקים בתחום חיי הלילה והמסעדנות בתל אביב והפך לאחת הדמויות הבולטות בזירת חיי הלילה של הקהילה הגאה. קלמן חבר לאמן הדראג אושר סבג ויחד הם יצרו את מותג המסיבות "דרעק", שהפך לאחד המותגים המוכרים בחיי הלילה של הקהילה הגאה, המארח מדי שבוע אלפי בליינים.

ה"דרעק" זכה לאזכורים תקשורתיים בשל פרסומים שמשכו תשומת לב של גופי תקשורת בארץ ובעולם. בין הפרסומים המוכרים ניתן למצוא דימוי של ערבי ויהודי מתנשקים, אותה פרסמה הזמרת מדונה ברשתות החברתיות שלה. השיווק הבולט של הדרעק זיכה אותו בפרס "חביב השופטים" בתחרות העיצוב של המגזין Time Out תל אביב.

בשנת 2011 יזם קלמן את הקמתו של הבר "שפגאט", ביחד עם רן לבל ויעל גל.

בשנת 2014 הצטרף קלמן לשבעה יזמים בולטים בחיי הלילה של תל אביב וביחד הם פתחו את המועדון "כולי עלמא", שזכה לתארים הבר הטוב בתל אביב, ומוסד תל אביבי.

פעילות ציבורית
--------------

### קהילה גאה

בעת החתימה על הגשת בג"ץ נישואים. בתמונה: עו"ד חגי קלעי, עו"ד אוהד רוזן, חן אריאלי, אימרי קלמן, עודד פריד
באוגוסט 2009 הצטרף קלמן לשורות ארגון הנוער הגאה, שם התנדב במשך כ-5 שנים. הוא הדריך קבוצות נוער וכיהן כרכז חינוכי של מדריכי מחוז שרון.

בשנים 2012 ו-2013 נבחר קלמן להוביל את הקמפיין של מצעד הגאווה בתל אביב. כמעצב הקמפיין הוא יצר את הדימוי *"שווה להיות גאה"* שבו השתתפו מובילי הקהילה הגאה בישראל.

בשנת 2015 נבחר קלמן לכהן כיו"ר משותף של אגודת הלהט"ב, בשותפות עם חן אריאלי, המכהנת כיו"ר העמותה כיום. באותה העת, הובילה האגודה שינויים במבנה הארגוני של העמותה ובשיתופי הפעולה עם שאר הארגונים הגאים בישראל. העמותה הכפילה את מספר חבריה פי 10 והגדילה את תקציב ארגוני הקהילה מ-1.5 מיליון ש"ח בשנה, ל-11 מיליון ש"ח. הוא החליט שלא לאפשר לשר החינוך נפתלי בנט לנאום בעצרת הזיכרון לשירה בנקי ז"ל ולהרוגי הרצח בברנוער, זאת בשל סירובו של השר לחתום על הצהרת מחויבות לזכויות הקהילה.

קלמן ואריאלי יזמו יום מיוחד בכנסת המוקדש לזכויות הקהילה הגאה, הובילו מספר מחאות כנגד השיר "מושיקו צא מהארון" שפורסם בתוכנית הכוכב הבא, הביאה להתנצלותה של הפקת התוכנית, כנגד אמירות נגד להט"בים של הרב יגאל לוינשטיין, מה שהוביל להחלטת משרד הביטחון לאסור את כניסתו לבסיסי צה"ל, הגשת בג"ץ נישואים גאים, בג"ץ שוויון ברישום ילדים לזוגות נשים, והמאבק שהוביל להחלטת משרד הבריאות ומגן דוד אדום לאפשר להומואים וביסקסואלים לתרום דם.

### הרצאות

קלמן ייצג את הקהילה הגאה אל מול קהלים רבים ביניהם, משטרת ישראל, מכינות קדם צבאיות והמכון הישראלי לדמוקרטיה. נוסף לכך, קלמן נבחר על ידי ארגון הלל לייצג את הקהילה הגאה בישראל בשלושה מסעות הסברה בקמפוסים ברחבי ארצות הברית.

### פוליטיקה

קלמן וענת ניר בוועידת מרצ 2017
לקראת הבחירות לכנסת העשרים, נבחר קלמן על ידי מרצ למקום ה-17, ברשימת המפלגה לכנסת. בשנת 2017 הכריז על כניסתו לפוליטיקה והשתלבותו בהנהגת מפלגת מרצ. בהמשך נבחר לתפקיד יו"ר סניף מרצ בתל אביב יפו. הוא הכריז על מועמדותו לתפקיד יו"ר המפלגה אך הסיר את מועמדותו כשבוע לפני הבחירות ליו"ר מרצ. ב-11 ביוני 2018 הכריז אמרי על עזיבתו את מפלגת מרצ בטענה ש"ההנהגה הארצית והמקומית אינן משקפות את הערכים שלי". לקראת הבחירות המקומיות של 2023 (שנדחו בהמשך ל-2024) התמודד במקום ה-4 ברשימה הלהט"בית "הרשימה השווה".

### ספר שירה

בשנת 2021 פרסם ספר שירה ראשון "המניפסט הגאה": גילוי דעת על ההומוסקסואליות בישראל.

בספר השירה שלו הוא עשה חשבון נפש בעקבות התפקיד המרכזי שמילא בחיי הקהילה הגאה בתל אביב. בשפה מחורזת הוא יוצא נגד כל מה שייצג כדמות מפתח בפוליטיקה הלהט"בית.

קישורים חיצוניים
----------------

ויקישיתוף מדיה וקבצים בנושא **אמרי קלמן** בוויקישיתוף
* אמרי קלמן, ברשת החברתית אקס (טוויטר)
* אמרי קלמן, ברשת החברתית אינסטגרם

הערות שוליים
------------

1. ↑  אתר למנויים בלבד 40 הצעירים המבטיחים, באתר TheMarker‏, ‏10 בנובמבר 2015
2. ↑  mako גאווה, ‏40 הלהט"בים המשפיעים בישראל, באתר ‏מאקו‏, 2 ביוני 2016
3. ↑  דינה חלוץ, "אמא היא אולי האשה היחידה בעולם שאביה, בעלה ובנה הומואים", באתר Xnet‏, 19 באוקטובר 2017
4. ↑   הזוגות המעורבים שלא נכנעו לדעות הקדומות, סרטון בערוץ "כאן 11", באתר יוטיוב
5. ↑  אמנון דירקטור, היי־דרעק, באתר Time Out תל אביב, ‏1 בספטמבר 2013
6. ↑  By Naomi Zeveloff, Mystery Solved! Madonna Viral Instagram Pic Was Israeli Gay Party Ad, May 19, 2015 (באנגלית)
7. ↑  ג'ורג' אבני, ‏שלום עולמי גרסת מדונה, באתר ‏מאקו‏, 18 במאי 2015
8. ↑  סרטונים עודד בן עמי, ‏שש עם עודד בן עמי - התכנית המלאה - 20.5, באתר ‏מאקו‏, ‏דקה 19:25–22:30, 20 במאי 2015
9. ↑  גיא ארליך, עכבר העיר אונליין, עושים שפגט: בר גייז חדש נפתח בתל אביב, באתר הארץ, 12 בדצמבר 2011
10. ↑  עכבר העיר אונליין, חדשות לילה: הבר הלוהט הבא של תל אביב, באתר הארץ, 4 במרץ 2014
11. ↑  גיא פרחי, מיה קופרברג, חמשת הברים הכי מומלצים לפיק אפ, באתר Time Out תל אביב, ‏8 בדצמבר 2014
12. ↑  נועה בונה, סיפורה של שפוכה: ביקורת בר שיכורה על כולי עלמא, באתר Time Out תל אביב, ‏4 ביולי 2017
13. ↑  אירועי הגאווה 2012: "כל הארץ דגלים, דגלים", באתר ‏מאקו‏, 29 במרץ 2012
14. ↑  ג'וזף וקסלר, יקח זמן עד שהקהילה הגאה תכריז על עצמאות, באתר ynet, 26 באפריל 2012
15. ↑  אילן ליאור, בעקבות מחאת הלהט"ב: משרד התיירות הקפיא קמפיין להבאת תיירים למצעד הגאווה, באתר הארץ, 18 באפריל 2016
16. ↑  אתר למנויים בלבד ירדן סקופ, עידן ליאור, בנט אחרי הדקירות במצעד הגאווה: נגדיל משמעותית את תקציב אירגון הנוער הגאה, באתר הארץ, 30 ביולי 2015
17. ↑  mako גאווה, ‏יום זכויות לקהילה הגאה בכנסת, באתר ‏מאקו‏, 23 בפברואר 2016
18. ↑  לי-אור אברבך, ‏מספר שיא של 180 תלונות נגד השיר "צא מהארון" ב"כוכב הבא", באתר גלובס, 27 בדצמבר 2015
19. ↑  גילי כהן, יהונתן ליס, האגודה למען הלהט"ב התלוננה במשטרה נגד הרב שכינה את הקהילה הגאה "סוטים", באתר הארץ, 17 ביולי 2016
20. ↑  25.01.17 20:44 כ"ז בטבת תשעז, ‏צה"ל בפקודה חדשה נגד הרב יגאל לוינשטיין, באתר "סרוגים", 25 בינואר 2017
21. ↑  אתר למנויים בלבד אילן ליאור, בג"ץ דחה את העתירה להכרה בנישואים חד מיניים, באתר הארץ, 31 באוגוסט 2017
22. ↑  דנה ירקצי‏, בג"ץ למדינה: הסבירו מדוע לא ניתן לרשום זוג לסביות כאימהות על ילדן, באתר וואלה!‏, 04 באוגוסט 2016
23. ↑  חדשות 2, ‏בלעדי - מד"א השמיד תרומת דם של קצין: "אמרו לנו שאתה הומו". האזינו, באתר ‏מאקו‏, 25 במאי 2015
24. ↑  רותם אליזרע, מהפכה בתרומות הדם: מד"א ביטל ההגבלות להומואים, באתר ynet, 10 בינואר 2018
25. ↑  מערכת ערוץ הגאווה, ‏לראשונה: נציגי האגודה למען הלהט"ב נפגשים עם מפכ"ל המשטרה רוני אלשיך, באתר ‏מאקו‏, 25 בדצמבר 2016
26. ↑  ERIC BACON, Imri Kalmann Speaks at NU, A Wider Bridge MAY 9, 2016 (באנגלית)
27. ↑  mako גאווה, ‏"מרצ הובילה את המאבק למען הקהילה גם בימים בהם לא היה לה ח״כ גאה", באתר ‏מאקו‏, 28 בינואר 2015
28. ↑  אמרי קלמן וענת ניר הודיעו: מתכוונים לרוץ לראשות מרצ, באתר WDG, ‏26 במאי 2017
29. ↑  ערן רוזנצויג, ‏אימרי קלמן: "אציע לרשום נישואים חד מיניים רק בתל אביב", באתר ‏מאקו‏, 3 בנובמבר 2017
30. ↑  אמרי קלמן מסיר את מועמדותו ליו"ר מרצ, בעמוד הפייסבוק של אמרי קלמן, 15 במרץ 2018
31. ↑  אמרי קלמן מכריז על עזיבתו את מפלגת מרצ, בעמוד הפייסבוק של אמרי קלמן, 11 ביוני 2018